จีคิว

***จีคิว*** (; ย่อจากคำว่า ***เจนเทิลเมนส์ควอเตอร์ลี*** () และเดิมใช้ชื่อว่า ***แอพพาเรลอาตส์*** ()) เป็นนิตยสารแฟชั่นผู้ชายระดับนานาชาติ ออกเป็นรายเดือน มีสำนักงานใหญ่ตั้งอยู่ที่นครนิวยอร์ก ก่อตั้งขึ้นเมื่อ ค.ศ. 1931 มุ่งเน้นเนื้อหาเกี่ยวกับแฟชั่น วิถีชีวิต และวัฒนธรรมสำหรับผู้ชาย นอกจากนี้ยังมีบทความเกี่ยวกับอาหาร ภาพยนตร์ สุขภาพและการออกกำลังกาย เรื่องเพศ ดนตรี การท่องเที่ยว กีฬา ผู้มีชื่อเสียง เทคโนโลยี และหนังสือ

## ประวัติ
นิตยสาร*แอพพาเรลอาตส์* เปิดตัวใน ค.ศ. 1931 ในสหรัฐ เป็นนิตยสารแฟชั่นสำหรับผู้ชายในแวดวงอุตสาหกรรมเครื่องนุ่งห่ม โดยมุ่งเป้าไปที่ผู้ซื้อขายส่งและผู้ค้าปลีกเป็นหลัก ในระยะแรก นิตยสารมีการพิมพ์จำนวนจำกัด และจัดทำขึ้นเฉพาะสำหรับผู้ที่อยู่ในแวดวงอุตสาหกรรม เพื่อใช้เป็นสื่อแนะนำลูกค้าในด้านแฟชั่น ความนิยมของนิตยสารนี้ในหมู่ลูกค้าปลีก ซึ่งมักหยิบนิตยสารจากร้านค้ามาอ่านเอง ทำให้เกิดแรงบันดาลใจในการก่อตั้งนิตยสาร*เอสไควร์* (Esquire) ขึ้นใน ค.ศ. 1933

*แอพพาเรลอาตส์* ตีพิมพ์ต่อเนื่องมาจนถึงปี 1957 ก่อนจะถูกปรับโฉมเป็นนิตยสารรายไตรมาสสำหรับผู้ชาย ซึ่งจัดพิมพ์โดยบริษัทเอสไควร์อิงก์ (Esquire Inc.) เป็นเวลาหลายปี คำว่าแอพพาเรล (Apparel) ถูกตัดออกจากตราสัญลักษณ์ของนิตยสารในฉบับฤดูใบไม้ผลิปี 1958 หลังจากตีพิมพ์ได้เก้าฉบับ และได้ใช้ชื่อใหม่ว่า*เจนเทิลเมนส์ควอเตอร์ลี*

ใน ค.ศ. 1967 นิตยสารได้ปรับภาพลักษณ์ใหม่ภายใต้ชื่อ*จีคิว* ต่อมาใน ค.ศ. 1970 ความถี่ในการจัดพิมพ์ได้เพิ่มจากรายไตรมาสเป็นรายเดือน และใน ค.ศ. 1979 บริษัทกงเดนาสต์ได้เข้าซื้อกิจการนิตยสารนี้ โดยมีอาร์ต คูเปอร์ เป็นบรรณาธิการผู้เปลี่ยนทิศทางของนิตยสาร ให้ขยายขอบเขตเนื้อหานอกเหนือจากแฟชั่นเพียงอย่างเดียว จนทำให้*จีคิว* กลายเป็นนิตยสารผู้ชายแนวทั่วไปที่สามารถแข่งขันกับ*เอสไควร์*ได้อย่างเต็มตัว.

นอนนี มัวร์ ได้รับการว่าจ้างจากนิตยสาร*จีคิว* ให้ดำรงตำแหน่งบรรณาธิการแฟชั่นใน ค.ศ. 1984 หลังจากที่เธอเคยดำรงตำแหน่งเดียวกันในนิตยสาร*มาดมัวแซล* (Mademoiselle) และ*[[ฮาร์เปอส์บะซาร์]]* มาก่อน จิม มัวร์ ผู้อำนวยการฝ่ายแฟชั่นของนิตยสารในขณะที่เธอถึงแก่อสัญกรรมใน ค.ศ. 2009 ได้กล่าวว่าการแต่งตั้งเธอถือเป็นเรื่องที่ไม่ปกติ โดยระบุว่า "เธอไม่ได้มาจากสายงานเสื้อผ้าบุรุษ ดังนั้นหลายคนจึงมองว่าเธอเป็นตัวเลือกที่แปลก แต่แท้จริงแล้วเธอคือคนที่เหมาะสมที่สุด" จิม มัวร์ ยังกล่าวเพิ่มเติมว่าเธอได้เปลี่ยนภาพลักษณ์ของนิตยสารให้มีความหรูหราและเป็นทางการมากขึ้น โดยกล่าวว่า "เธอช่วยแต่งแต้มความสง่างามให้กับหน้ากระดาษ รวมถึงช่วยยกระดับการแต่งกายของผู้ชาย พร้อมทำให้รูปแบบเนื้อหามีความน่าสนใจ หลากหลาย และเข้าถึงได้มากขึ้นสำหรับผู้อ่านชาย"

นิตยสาร*จีคิว* มีความเกี่ยวข้องอย่างใกล้ชิดกับแนวคิดเรื่องเมโทรเซ็กชวลลิตี (metrosexuality) นักเขียนชื่อมาร์ก ซิมป์สัน เป็นผู้บัญญัติศัพท์คำนี้ขึ้นในบทความที่เขาเขียนให้กับหนังสือพิมพ์อังกฤษ*[[ดิอินดีเพ็นเดนต์]]* ซึ่งเป็นบทความเกี่ยวกับการเยี่ยมชมงานนิทรรศการของ*จีคิว* ในกรุงลอนดอน โดยเขาเขียนไว้ว่า "การส่งเสริมแนวคิดเมโทรเซ็กชวลลิตีถูกผลักดันโดยสื่อแฟชั่นบุรุษ ได้แก่ นิตยสารอย่าง*เดอะเฟซ* *จีคิว* *เอสไควร์* *อารีนา* และ*[[เอฟเอชเอ็ม]]* ซึ่งเกิดขึ้นในคริสต์ทศวรรษ 1980 และยังคงเติบโตเรื่อยมา... พวกเขาเติมเต็มหน้านิตยสารด้วยภาพของชายหนุ่มผู้หลงใหลในตนเอง สวมใส่เสื้อผ้าและเครื่องประดับตามสมัยนิยม และกระตุ้นให้ชายหนุ่มคนอื่น ๆ มองพวกเขาด้วยความอิจฉาผสมความหลงใหล" นิตยสาร*จีคิว* ได้ขยายขอบเขตเนื้อหานอกเหนือจากประเด็นด้านครรลองชีวิต โดยนิตยสาร*เดอะสเปกเทเตอร์* (The Spectator) ได้ขนานนามจีคิวว่าเป็น "คัมภีร์ศักดิ์สิทธิ์ของทุนนิยมตื่นรู้"

ใน ค.ศ. 2016 *จีคิว* ได้เปิดตัวนิตยสารภาคแยกรายไตรมาสชื่อ*จีคิวสไตล์* (GQ Style) โดยมีวิล เวลช์ ซึ่งขณะนั้นดำรงตำแหน่งบรรณาธิการฝ่ายสไตล์เป็นผู้ดูแลโครงการ ก่อนจะได้รับการเลื่อนตำแหน่งเป็นผู้อำนวยการฝ่ายสร้างสรรค์ของนิตยสารในเวลาต่อมา

ใน ค.ศ. 2018 นักเขียนเรเชล คาดซี กานซา ได้รับรางวัลพูลิตเซอร์ สาขาบทความเชิงสารคดี จากบทความที่เธอเขียนให้กับนิตยสาร*จีคิว* ว่าด้วยเรื่องของดีแลน รูฟ (Dylann Roof) ผู้ก่อเหตุกราดยิงโบสถ์ในชาร์ลสตัน ในเดือนกันยายนปีเดียวกันนั้น วิล เวลช์ ได้รับแต่งตั้งให้ดำรงตำแหน่งบรรณาธิการบริหารของ*จีคิว* สืบต่อจากจิม เนลสัน ใน ค.ศ. 2020 *จีคิว*ได้เปิดตัวร้านค้าออนไลน์และสินค้าชุดแรกของตนเอง ภายใต้ชื่อจีคิวช็อป (GQ Shop) โดยผลิตภัณฑ์ทั้งหมดได้รับการออกแบบโดยบรรณาธิการและผู้อำนวยการฝ่ายศิลป์ของเว็บไซต์จีคิว

## บุรุษแห่งปี
นิตยสาร*จีคิว* ฉบับสหรัฐอเมริกา ได้จัดการมอบรางวัลบุรุษแห่งปี (Men of the Year) เป็นครั้งแรกใน ค.ศ. 1996 และตีพิมพ์บทความเกี่ยวกับผู้ได้รับรางวัลเหล่านั้นในฉบับพิเศษ ในฉบับสหราชอาณาจักร (British GQ) เริ่มจัดทำรางวัลประจำปีบุรุษแห่งปี ใน ค.ศ. 2009  ขณะที่*จีคิวอินเดีย* จัดทำในรูปแบบของตนเองขึ้นในปีถัดมาคือปี 2010 ต่อมา จีคิวฉบับสเปนและบราซิลได้เริ่มจัดทำรางวัลบุรุษแห่งปีในปี 2011 ส่วน*จีคิวออสเตรเลีย* ได้ริเริ่มการจัดทำดังกล่าวก่อนหน้าแล้วตั้งแต่ปี 2007

## ยอดการจำหน่าย
นิตยสารฉบับดังกล่าวรายงานว่ามีจำนวนผู้อ่านที่ชำระค่าสมาชิกโดยเฉลี่ยทั่วโลกอยู่ที่ 934,000 ฉบับในครึ่งปีแรกของ ค.ศ. 2019 ลดลงร้อยละ 1.1 จาก 944,549 ฉบับในปี 2016 และลดลงร้อยละ 2.6 จาก 958,926 ฉบับในปี 2015

ตามรายงานของสำนักตรวจสอบการจำหน่ายสิ่งพิมพ์แห่งสหราชอาณาจักร (Audit Bureau of Circulations: UK) นิตยสาร*บริติชจีคิว* มีจำนวนการจำหน่ายเฉลี่ย 103,087 ฉบับในครึ่งปีแรกของ ค.ศ. 2019 ลดลงร้อยละ 6.3 จาก 110,063 ฉบับในครึ่งปีหลังของ ค.ศ. 2018 และลดลงร้อยละ 10.3 จาก 114,867 ฉบับในครึ่งปีหลังของ ค.ศ. 2013

## อ้างอิง

## แหล่งข้อมูลอื่น

* 

หมวดหมู่:นิตยสารอเมริกัน
หมวดหมู่:นิตยสารรายเดือนอเมริกัน